Getið þið leyst úr deilu góðra félaga um sveitarnafnið Kaldakinn ? Dimmugljúfur og Ljósavatn , Fornhagi og Nýhöfn , Háikambur og Lágafell , Hvítanes og Rauðá , Mjóifjörður og Breiðdalur . Stundum er jafnvel prjónað við forskeyttu lýsingarorði framan við annað lýsingarorð , samanber Ytri-Djúpidalur eða Syðra-Háafell . Stundum er ekki alveg ljóst hvort forliður örnefna er lýsingarorð eða nafnorð og sumt getur verið alveg tvírætt , eins og til dæmis Brúnavík . Örnefnið gæti verið dregið af lit og haft lýsingarorð sem fyrri lið ( þótt þessi tiltekni litur sé einhverra hluta vegna ekki algengur í örnefnum ) eða dregið af öðru einkenni í landslagi , nefnilega brún eða brúnum og þannig verið með nafnorð í fyrri lið . Í þessu tiltekna dæmi telja menn líklegar að nafnið sé dregið af fjallsbrúnum sem umkringja víkina . Íslensk örnefni eru mörg hver ævaforn og eiga sér rætur allt aftur á landnámsöld . Sum þeirra hafa tekið breytingum frá því að þau urðu fyrst til og þær breytingar geta stundum ruglað okkur í ríminu við túlkun þeirra . Erfitt getur þá í sumum tilfellum að sjá hvort forliður örnefnis er nafnorð eða lýsingarorð . Stundum er það hreinlega ómögulegt því við getum ekki vitað hvað nafngjafi var að hugsa þegar hann benti í fyrndinni á fjall og sagði : „ Þú skalt Kaldakinn heita . “ Er „ kalda “ í Kaldakinn lýsingarorð eða nafnorð ? Nefnifallsmyndin Kaldakinn gefur engar upplýsingar um það . Kaldakinn í Þingeyjarsveit . Horft til suðausturs eftir Út-Kinn en svo nefnist norður hluti þess svæðis sem Kaldakinn nær yfir . Ef við gefum okkur að þarna sé um nafnorð að ræða ætti beygingin að vera þessi : Hér er Kaldakinn , um Kaldakinn , frá Kaldakinn , til Kaldakinnar . Fyrri hlutinn er þá eignarfall eintölu af nafnorðinu kaldi . Ef á hinn bóginn þarna er um lýsingarorð að ræða þá ætti beygingin að vera : Hér er Kaldakinn , um Köldukinn , frá Köldukinn , til Köldukinnar . Fyrri hlutinn er þá lýsingarorðið kaldur sem beygist með seinni hluta orðsins , kinn . Ef við lítum svo til raunverulegra dæma um nafnið er oft best að byrja á þeim elstu . Örnefnið Kaldakinn kemur fyrir þegar í Landnámabók . Þar segir meðal annars : „ inn frá Kaldakinn “ og „ Þórir nam Kaldakinn “ en ekki eru dæmi um Köldukinn . Þessi dæmi benda því til þess að menn hafi litið á fyrri lið þessa orðs sem nafnorð . Í nútímanum virðast menn hins vegar vera farnir að líta á fyrri lið nafnsins sem lýsingarorð , samanber meðfylgjandi frétt úr Morgunblaðinu frá 2013 Skriður í Köldukinn eða Kaldakinn ? Þar kemur fram í máli heimamanns að „ nær allir “ tali um Köldukinn . Þó má heyra á máli annars heimamanns að hann telji fyrri liðinn vera nafnorð og færir hann rök fyrir þeirri skoðun . Menn eru sem sé ekki á eitt sáttir um túlkun nafnsins á heimaslóð . Það gæti því hafa gerst í tilfelli Kaldakinnar / Köldukinnar að nafnið hafi tekið breytingum einhvers staðar á leiðinni frá fornöld til nútíma , að minnsta kosti í máli sumra . Því hafa orðið til tvímyndir af örnefninu . Sumir tala um Kaldakinn og aðrir um Köldukinn . Við því er ekkert að segja . Það er raunar býsna algengt að örnefni eigi sér fleiri en eina birtingarmynd . Nærtækt dæmi úr nágrannasveit Kinnarinnar er Hverfell eða Hverfjall í Mývatnssveit . Steinunn Kristjánsdóttir er prófessor í fornleifafræði við Sagnfræði - og heimspekideild Háskóla Íslands . Helstu rannsóknasvið hennar eru miðaldafornleifafræði , norræn fornleifafræði , kirkjusaga , klausturfornleifafræði , kynjafornleifafræði , þróun húsagerða og miðlun vísindalegrar þekkingar .